RHAN 1 Y SENEDD A GWEINIDOGION CYMRU

7 Adolygiad o’r posibilrwydd o rannu swyddi sy’n ymwneud â’r Senedd
(1) Rhaid i’r Llywydd gyflwyno cynnig sy’n cydymffurfio ag is-adran (2)—
(a) cyn gynted ag y bo’n ymarferol ar ôl cyfarfod cyntaf y Senedd yn dilyn yr etholiad cyffredinol cyntaf a gynhelir ar ôl‍ 7 Tachwedd 2025, a
(b) sut bynnag, yn ddim hwyrach na chwe mis ar ôl cyfarfod cyntaf y Senedd yn dilyn yr etholiad hwnnw.
(2) Rhaid i’r cynnig—
(a) cynnig bod y Senedd yn sefydlu pwyllgor at ddiben cynnal adolygiad o’r graddau—
(i) y dylai personau allu dal unrhyw swydd berthnasol ar y cyd;
(ii) y dylai person allu dal swydd berthnasol dros dro tra nad yw’r person a benodir i’r swydd honno neu a etholir i’r swydd honno ar gael, a
(b) cynnig bod y pwyllgor yn llunio adroddiad ar yr adolygiad, yn nodi ei argymhellion.
(3) Yn is-adran (2)(a), ystyr “swydd berthnasol” yw swydd—
(a) Aelod o’r Senedd;
(b) y Llywydd;
(c) Dirprwy Lywydd;
(d) aelod o Gomisiwn y Senedd (a benodir yn unol ag adran 27 o Ddeddf 2006);
(e) y Prif Weinidog;
(f) Gweinidog Cymru (a benodir o dan adran 48 o Ddeddf 2006);
(g) Dirprwy Weinidog Cymru (a benodir o dan adran 50 o Ddeddf 2006);
(h) y Cwnsler Cyffredinol.
(4) Mae is-adran (5) yn gymwys os, yn dilyn adolygiad‍ o unrhyw rai o’r materion a grybwyllir yn is-adran (2)(a) gan bwyllgor a sefydlir yn unol â chynnig a gyflwynir yn unol ag is-adran (1), y gosodir adroddiad ar yr adolygiad gerbron y Senedd gan y pwyllgor.
(5) Os yw’r is-adran hon yn gymwys, rhaid i Weinidogion Cymru osod gerbron y Senedd ddatganiad sy’n—
(a) nodi ymateb Gweinidogion Cymru i’r adroddiad a grybwyllir yn is-adran (4), a
(b) nodi pa gamau, os oes rhai, y mae Gweinidogion Cymru yn bwriadu eu cymryd mewn perthynas ag unrhyw argymhellion yn yr adroddiad.